b'\n_START_ARTICLE_\nPrva \xc5\xa1panska ustava\n_START_PARAGRAPH_\nPrva \xc5\xa1panska ustava iz leta 1812 ali ustava iz Cadiza (\xc5\xa1pansko: Constituci\xc3\xb3n espa\xc3\xb1ola de 1812 o Constituci\xc3\xb3n de C\xc3\xa1diz), poznana tudi pod imenom Jo\xc5\xbea, ker je bila sprejeta na dan sv. Jo\xc5\xbeefa (\xc5\xa1pansko: La Pepa), je bila razgla\xc5\xa1ena 19. marca 1812 s strani \xc5\xa1panskega parlamenta (\xc5\xa1pansko: Las Cortes Generales). Prvi \xc5\xa1panski ustavi iz leta 1812 se pripisuje velik zgodovinski pomen, saj kot prva v zgodovini \xc5\xa0panije, velja tudi za eno najbolj liberalnih ustav svojega \xc4\x8dasa._NEWLINE_Uradno je bila v veljavi samo dve leti, od njene razglasitve (19. marec 1812), do njene ukinitve (4. maj 1814), ki sovpada z vrnitvijo \xc5\xa1panskega kralja Ferdinanda VII na oblast in z vspostavitvijo ponovnega absolutizma v \xc5\xa0paniji. Ponovno je pri\xc5\xa1la v veljavo med leti 1820 in 1823 ter kasneje v kraj\xc5\xa1em obdobju med leti 1836 in 1837 pod napredno vlado, ki je pripravljala ustavo iz leta 1837. Zaradi napoleonske nadvlade v \xc5\xa0paniji med leti 1808 in 1814, pa prva \xc5\xa1panska ustava nikoli ni pri\xc5\xa1la v pravno-formalno veljavnost.\n_START_SECTION_\nZgodovina\n_START_PARAGRAPH_\nSpomladi leta 1808 se je v \xc5\xa1panskih pokrajinah, ki v tistem \xc4\x8dasu niso bile nadzorovane s strani francoske vojske, za\xc4\x8del upor, ki je dopu\xc5\xa1\xc4\x8dal rojstvo nacionalne suverenosti. V odsotnosti kralja Ferdinanda VII in v odsotnosti \xc5\xa1panske oblasti, se je ustanovil kongres 300 \xc5\xa1panskih poslancev, ki je vklju\xc4\x8deval tudi okoli 60 predstavnikov hispanoameri\xc5\xa1kega obmo\xc4\x8dja, s katerimi so skupaj ustanovili zakonodajno oblast, ki je bila kronana s prvo \xc5\xa1pansko ustavo iz leta 1812.'